न्यूनतम समर्थन मूल्य पर मूंग खरीदी की पंजीयन तारीख 31 मई तक बढ़ाई
20 मई 2023, इंदौर: न्यूनतम समर्थन मूल्य पर मूंग खरीदी की पंजीयन तारीख 31 मई तक बढ़ाई – किसानों से समर्थन मूल्य पर मूंग की खरीदी की जायेगी। किसान कल्याण तथा कृषि विकास विभाग ने किसानों के हित में रबी विपणन वर्ष 2023-24 में भी न्यूनतम समर्थन मूल्य पर मूंग उपार्जन हेतु पंजीयन की प्रक्रिया शुरू की जा चुकी है। किसान हित में राज्य सरकार ने महत्वपूर्ण निर्णय लेते हुए ग्रीष्मकालीन मूंग के न्यूनतम समर्थन मूल्य पर खरीदी की तारीख भी बढ़ा दी गई है। किसान अब 31 मई तक अपना पंजीयन करा सकते हैं । उल्लेखनीय है कि पंजीयन हेतु अंतिम तिथि पहले 12 मई तय की गई थी ,जिसे बढ़ाकर 19 मई किया गया था।
किसान पंजीयन की व्यवस्था सहज और सुगम बनाई गई है। किसान स्वयं के मोबाईल से घर बैठे पंजीयन कर सकेंगे। किसानों को पंजीयन केन्द्रों में लाईन लगाकर पंजीयन कराने की समस्या से मुक्ति मिलेगी। किसान ग्राम पंचायत, जनपद पंचायत कार्यालयों तथा तहसील कार्यालय पर स्थापित सुविधा केंद्रों, सहकारी समितियों एवं विपणन संस्थाओं द्वारा संचालित पंजीयन केंद्रों और एमपी किसान एप पर निशुल्क पंजीयन करा सकते है।
इसी तरह एमपी ऑनलाइन किओस्क, कॉमन सर्विस सेंटर किओस्क, लोक सेवा केंद्र तथा निजी व्यक्तियों द्वारा संचालित साइबर कैफे पर पंजीयन की सशुल्क व्यवस्था है। किसानों से आग्रह किया गया है कि 31 मई तक आवश्यक रूप से अपनी मूंग फसल का पंजीयन करवा सकतें है। पंजीयन का कार्य विगत 8 मई से चल रहा है।
(नवीनतम कृषि समाचार और अपडेट के लिए आप अपने मनपसंद प्लेटफॉर्म पे कृषक जगत से जुड़े – गूगल न्यूज़, टेलीग्राम )